ब्लास्ट की CCTV आई सामने, फोरेंसिक टीम जांच में जुटी; स्पॉट से संदिग्ध चीजें मिली
Blast Near Golden Temple Updates; Saragarhi Parking Heritage Street Video | No Evidence Punjab Police Amritsar पंजाब के अमृतसर में शनिवार देर रात करीब 12 बजे हेरिटेज स्ट्रीट पर धमाका हुआ। इससे सारागढ़ी पार्किंग में खिड़कियों पर लगा कांच चारों तरफ फैल गया।
पंजाब के अमृतसर में शनिवार देर रात करीब 12 बजे हेरिटेज स्ट्रीट पर धमाका हुआ। इससे सारागढ़ी पार्किंग में खिड़कियों पर लगा कांच चारों तरफ फैल गया। यह कांच 5 से 6 श्रद्धालुओं को लगा, जिससे वह घायल हो गए।
पुलिस जांच में सामने आया कि यह एक हादसा है। इसी बीच धमाके की CCTV सामने आ गई है, जिसमें ब्लास्ट, निकलती चिंगारियां और धुआं साफ दिख रहा है। फिलहाल मामले की फोरेंसिक टीम जांच में जुट गई है। डीसीपी परमिंदर सिंह भंडाल ने जानकारी दी है कि फोरेंसिक टीम को स्पॉट से संदिग्ध कुछ 3-4 पीस मिले हैं। जिसे जांच के लिए भेज दिया गया है।
रात यह हादसा पास के रेस्टोरेंट की चिमनी के कारण हुआ लग रहा था, लेकिन अब संदिग्ध वस्तुएं मिलने के कारण जांच का विषय है। फोरेंसिक टीम के बताने पर ही वह अगली स्थिति स्पष्ट कर पाएंगे।
घटना के बाद पंजाब प्रदेश कांग्रेस कमेटी के पूर्व प्रधान नवजोत सिंह सिद्धू ने मुख्यमंत्री भगवंत मान पर तंज कसा है। नवजोत सिद्धू ने ट्वीट में कहा- अमृतसर में ब्लास्ट कई घायल।
जिस जंग में राजा की जान को ख़तरा ना हो उसे जंग नहीं राजनीति कहते है” ……. 1200 सिक्योरिटी वालों के कवच में महफूज रहकर जब “Most Protected” मुख्यमंत्री मूक-दर्शक बनके अपने राज्य में खुले आम कत्ल , फिरौतियां और लूट होते देख रहा हो तो पतन निश्चित है । अमन अमान जब बिगड़ जाए , जान माल महफूज ना हो , दुकानों में ग्राहक ना हो, कारोबारी प्रदेश छोड़ के जाना शुरू कर दें , नौजवान पलायन करे - सूबे की 1 लाख करोड़ की संपत्ति बिक जाए और राज करने वाले बस खुद को और अपने दिल्ली वाले अकाओं को सुरक्षित करने में व्यतीत हो तो जहाँ प्रदेश की वित्तीय स्थिति बदतर होती है वही अराजकता का माहौल पैदा होता है…… क्या यह पंजाब को बदनाम करने की और मुद्दों से भटकाने की साजिश है या फिर सरकार अनाड़ी और नाकाबिल है ……. दोनों परिस्थितियों में हार पंजाब की है….. दुर्भाग्यपूर्ण है …. “पंजाब जीतना चाहिए” !!
हादसा गोल्डन टेंपल के पास हेरिटेज स्ट्रीट में सारागढ़ी सराएं के सामने व पार्किंग के बिल्कुल बाहर हुआ। तकरीबन 12 बजे लोग हेरिटेज स्ट्रीट पर घूम रहे थे। तभी जोरदार धमाका हुआ। पास में ऑटो से दूसरे राज्य की करीब 6 टूरिस्ट लड़कियां आई थी। जिन पर कांच गिरा। साथ ही पास के बैंच पर एक युवक सो रहा था, जिसकी टांग में कांच का बड़ा टुकड़ा लगा और वह घायल हो गया। एक अन्य शख्स के भी बाजू पर मामूली चोट आई।
चंद मिनटों में ही पुलिस मौके पर पहुंच गई। जांच को शुरू किया गया। लोगों में धमाके को आतंकी हमले से मिला कर देखा जाने लगा, लेकिन कुछ समय बाद ही जांच में पुलिस ने साफ कर दिया कि यह कोई हमला नहीं है, एक हादसा है। लोगों को संयम बनाए रखने की अपील की गई।
लोग बोले- पोटेशियम की दुर्गंध थी
वहीं, कुछ चश्मदीदों का कहना है कि जिस समय यह हादसा हुआ, उस दौरान आसपास पोटेशियम की दुर्गंध फैल गई थी। तकरीबन 10 से 15 मिनट तक वे दुर्गंध रही। खिड़की के पास पाउडर नुमा पदार्थ भी फैला हुआ था। हालांकि पुलिस इसे लेकर कुछ भी कहने से इनकार कर रही है।
कारण अभी तक नहीं हुआ साफ
सेंट्रल एसीपी सुरिंदर सिंह का कहना है कि हादसा आतंकी नहीं है, यह स्पष्ट है। लेकिन कारण का अभी कुछ नहीं कहा जा सकता। फोरेंसिक विभाग की टीमें आज जांच करेंगी। सैंपल लिए जाएंगे। उसके बाद ही स्पष्ट होगा कि पार्किंग का कांच टूटा कैसे।
धमाका होता तो बिल्डिंग को भी होता नुकसान
पुलिस अधिकारियों का कहना है कि यह कोई धमाका नहीं है। धमाका होता तो बिल्डिंग को नुकसान होता, सिर्फ कांच ना टूटता। धमाके के निशान मिलते, लेकिन ऐसा कुछ नहीं हुआ। बाहर मौसम ठंडा और पार्किंग के अंदर उमस होने से शीशा चटक भी सकता है। शीशे के टूटने और अत्यधिक आवाज आने के लिए ही फोरेंसिक विभाग की टीम को जांच के लिए कहा गया है।